Maria Rubinke
Maria Rubinke er en dansk billedkunstner. Hun er uddannet fra Kunstakademiets Glas- og Keramikskole på Bornholm i 2008. Hendes værker peger tilbage mod surrealismen fra første halvdel af 1900-tallet, men inddrager også ældre kunstværker samt elementer fra fantasy og horror.
Rubinke er især kendt for sine skulpturer i porcelæn, men arbejder også i bronze og marmor. Hendes motiver er ofte små piger med overraskende og skræmmende detaljer. Derudover indgår forskellige dyr, planter og hverdagsgenstande ofte i hendes værker; fx kan en lille piges hoved samtidig være en tepotte, eller en skrubtudse dukker frem af en skål lækre, modne bær.
I Maria Rubinkes værker kan man ofte opleve en sammenblanding af drøm og virkelighed, der minder om surrealismen: Hendes figurer er måske nok naturalistiske, men de er indsat i sammenhænge eller vokser sammen med andre figurer på måder, der ikke kan lade sig gøre i virkeligheden. Hun har også skabt en serie af edderkopper, der gentager Louise Bourgeois' surrealistiske og feministiske værk Spider fra 1996.
Selv peger Rubinke på Sigmund Freud og psykoanalysen som inspirationskilder. Det virker da også oplagt at se de mange makabre detaljer i hendes værker som eksempler på, hvordan underbevidstheden trænger sig på i oplevelsen af hverdagen. Dermed bliver de ubevidste elementer også ofte uhyggelige; i nogle tilfælde næsten splatter-agtige (Fragile, Vejle Kunstmuseum 2012; Pas på mig, Galleri Franz Pedersen, 2012).
Derudover har Rubinke peget på den nederlandske renæssancemaler Hieronymus Bosch som en vigtig inspirationskilde; især i udstillingen Legacy, der tager afsæt i Boschs maleri Lysternes Have (1490-1510).
Maria Rubinke har udstillet på en række danske museer og gallerier; bl.a. Vejle Kunstmuseum (Fragile, 2012), Martin Asbæk Gallery (Ever, 2021; Summer in the City, 2014; m.fl.), Kastrupgårdsamlingen og Bornholms Kunstmuseum (Legacy, 2019). Hun har desuden udstillet i Belgien, England, Finland, Frankrig, Holland, Norge, Rusland, Spanien, Schweiz og USA.
Derudover har Rubinke i 2019 skabt indgangspartiet til Restaurant Alchemist på Refshaleøen i København: en 3 x 4 meter bronzedør udformet som et relief af krogede grene og uventede detaljer.